b'\n_START_ARTICLE_\nTjosovski\n_START_SECTION_\nMaantiede ja asutus\n_START_PARAGRAPH_\nTjosovskin kunnan pinta-ala on 137,4 neli\xc3\xb6kilometri\xc3\xa4. Se rajoittuu koillisessa ja id\xc3\xa4ss\xc3\xa4 Novgorodin piirin Tjosovo-Netylskin kuntaan, etel\xc3\xa4ss\xc3\xa4 Batetskin piiriin ja l\xc3\xa4nness\xc3\xa4 Leningradin alueeseen. Pinta-alasta 54,3\xc2\xa0% on maatalousmaata, 15,3\xc2\xa0% mets\xc3\xa4\xc3\xa4 ja 5,5\xc2\xa0% vesialuetta._NEWLINE_Keskustaajaman lis\xc3\xa4ksi kuntaan kuuluu Zabolotjen kyl\xc3\xa4, jossa vuonna 2009 oli kolme asukasta.\n_START_SECTION_\nHistoria\n_START_PARAGRAPH_\nPaikkakunta on saanut alkunsa 1940-luvun lopulla perustetun turvetuotantoyrityksen ty\xc3\xb6l\xc3\xa4isasutuksesta Tjosovo-2. Vuonna 1959 se sai kaupunkimaisen taajaman statuksen ja nimen Tjosovski. Enimmill\xc3\xa4\xc3\xa4n siell\xc3\xa4 oli yli 4\xc2\xa0000 asukasta._NEWLINE_Polttoturpeen tuotanto loppui Neuvostoliiton hajottua. Kaupunkimaisen taajaman asemasta luovuttiin vuonna 2009.\n_START_SECTION_\nLiikenne, talous ja palvelut\n_START_PARAGRAPH_\nTjosovskista on maantieyhteys Novgorodin ja Lugan v\xc3\xa4liselle maantielle. Paikallisista elinkeinoista t\xc3\xa4rkeimpi\xc3\xa4 ovat julkiset palvelut ja hallinto. Puolet ty\xc3\xb6voimasta ty\xc3\xb6skentelee kunnan ulkopuolella. Palveluihin kuuluvat lastentarha, keskikoulu, kulttuuritalo, kirjasto, pieni poliklinikka, yleinen sauna, posti ja pankki.'